CELEX: 32014R0262
Language: lt
Date: 2014-03-14 00:00:00
Title: 2014 m. kovo 14 d. Tarybos reglamentas (ES) Nr. 262/2014, kuriuo iš dalies keičiamas Reglamentas (EB) Nr. 234/2004 dėl tam tikrų ribojančių priemonių Liberijai

15.3.2014   
            
            
               LT
            
            
               Europos Sąjungos oficialusis leidinys
            
            
               L 76/9
            
         
      TARYBOS REGLAMENTAS (ES) Nr. 262/2014
   2014 m. kovo 14 d.
   kuriuo iš dalies keičiamas Reglamentas (EB) Nr. 234/2004 dėl tam tikrų ribojančių priemonių Liberijai
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 215 straipsnį,
   atsižvelgdama į 2008 m. vasario 12 d. Tarybos bendrąją poziciją 2008/109/BUSP dėl ribojamųjų priemonių Liberijai (1),
   atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą,
   kadangi:
   
               (1)
            
            
               Tarybos reglamentu (EB) Nr. 234/2004 (2) nustatytas visuotinis draudimas bet kokiam asmeniui, subjektui arba įstaigai Liberijoje teikti su karine veikla susijusias technines žinias, paramą, rengti mokymus, teikti finansavimą ir finansinę paramą;
            
         
               (2)
            
            
               2013 m. gruodžio 10 d. Jungtinių Tautų Saugumo Taryba priėmė Rezoliuciją 2128 (2013), kuria dar kartą patvirtintas ginklų embargas, nustatytas Rezoliucijos 1521 (2003) 2 dalimi ir iš dalies pakeistas Rezoliucijos 1683 (2006) 1 ir 2 dalimis, Rezoliucijos 1731 (2006) 1 dalies b punktu, Rezoliucijos 1903 (2009) 3, 4, 5 ir 6 dalimis ir Rezoliucijos 1961 (2010) 3 dalimi, ir kuria iš dalies pakeisti susiję pranešimų teikimo reikalavimai;
            
         
               (3)
            
            
               2014 m. kovo 14 d. Taryba priėmė Sprendimą 2014/141/BUSP (3), kuriuo iš dalies keičiama Bendroji pozicija 2008/109/BUSP tuo klausimu;
            
         
               (4)
            
            
               kai kurioms iš tų priemonių taikoma Sutartis dėl Europos Sąjungos veikimo ir joms įgyvendinti būtina imtis reguliavimo veiksmų Sąjungos lygiu, visų pirma siekiant užtikrinti, kad ekonominės veiklos vykdytojai visose valstybėse narėse jas taikytų vienodai;
            
         
               (5)
            
            
               todėl Reglamentas (EB) Nr. 234/2004 turėtų būti atitinkamai iš dalies pakeistas,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 234/2004 iš dalies keičiamas taip:
   
               1)
            
            
               3 straipsnio 1 dalies b punktas pakeičiamas taip:
               
                           „b)
                        
                        
                           techninę pagalbą, susijusią su žudyti nepritaikyta įranga, skirta naudoti tik humanitariniais ar apsaugos tikslais.“;
                        
                     
         
               2)
            
            
               4 straipsnis pakeičiamas taip:
               „4 straipsnis
               Fiziniai ir juridiniai asmenys, subjektai ir įstaigos, ketinantys Liberijos Vyriausybei teikti bet kokią su karine veikla arba kita saugumo sektoriaus veikla susijusią pagalbą, kaip nurodyta 1 straipsnyje, iš anksto apie tai informuoja valstybės narės, kurios rezidentai jie yra arba kurioje jie turi buveinę, kompetentingą instituciją, kaip nurodyta I priede išvardytose interneto svetainėse. Tokiame pranešime nurodoma visa susijusi informacija, įskaitant, atitinkamais atvejais, ketinamos išsiųsti įrangos paskirtį ir galutinį naudotoją, technines specifikacijas ir kiekį, tiekėją, siūlomą pristatymo datą, transporto rūšį ir siuntų vežimo maršrutą. Atitinkama valstybė narė, gavusi susijusią informaciją ir pasikonsultavusi su Liberijos Vyriausybe, apie tai praneša Sankcijų komitetui, jeigu Liberijos Vyriausybė nepateikė tokio pranešimo pagal JT Saugumo Tarybos rezoliucijos 2128 (2013) 2 dalies b punkto ii ir iii papunkčius.“
            
         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. kovo 14 d.
      
         
            Tarybos vardu
         
         
            Pirmininkas
         
         M. CHRISOCHOIDIS
         
      
   
   
      (1)  OL L 38, 2008 2 13, p. 26.
   
      (2)  2004 m. vasario 10 d. Tarybos reglamentas (EB) Nr. 234/2004 dėl tam tikrų ribojančių priemonių Liberijai ir panaikinantis Reglamentą (EB) Nr. 1030/2003 (OL L 40, 2004 2 12, p. 1).
   
      (3)  2014 m. kovo 14 d. Tarybos sprendimas 2014/141/BUSP, kuriuo iš dalies keičiama Tarybos bendroji pozicija 2008/109/BUSP dėl ribojamųjų priemonių Liberijai (žr. šio Oficialiojo leidinio p. 45).